Cine va fi vicepreședintele lui Donald Trump dacă va câștiga alegerile prezidențiale din noiembrie?
Trump, candidatul (aproape) oficial
Donald Trump s-a instalat confortabil în fruntea listei de candidați prezidențiabili din Partidul Republican și se pregătește de o nouă confruntare cu Biden pentru Biroul Oval la alegerile din 5 noiembrie 2024.
Fostul președinte american are în prezent 1.686 de delegați, depășind deja numărul necesar de 1.215 delegați pentru a obține nominalizarea formațiunii la președinția Statelor Unite. Convenția Națională a republicanilor se va desfășura în iulie în Milwaukee (Wisconsin). Republicanii au de alocat în total 2.429 de delegați, iar votul în alegerile republicane durează până în luna iunie.
De partea sa, președintele Biden are până acum 2.597 de delegați și, dacă nimic nu se schimbă, va fi nominalizat oficial candidatul Partidului Democrat pentru Casa Albă la Convenția Națională a formațiunii de stânga care va avea loc în Chicago (Illinois) în august.
Un candidat are nevoie de 1.968 de delegați dintr-un total de 3.934 pentru a obține nominalizarea democraților la președinția Statelor Unite.
În acest moment, sondajele de opinie indică faptul că un meci Biden-Trump 2.0 va fi o cursă foarte strânsă. Media sondajelor menținută de The Hill and Decision Desk HQ (DDHQ) îi oferă în prezent lui Trump un avantaj de 0,9 puncte procentuale, respectiv 45,9% față de 45,0% în favoarea republicanului. Media a fost calculată din 615 sondaje.
La rândul său, agregatorul de sondaje RealClearPolitics arăta vineri la prânz că Trump are un avantaj de 1% în fața lui Biden la nivel național, respectiv 46,5% la 45,5%.
Cursa pentru numărul 2
Dacă numele celor doi candidați principali la președinția Americii așteaptă doar confirmarea oficială a delegațiilor democrată, respectiv republicană, situația este un pic diferită în ceea ce privește vicepreședinții.
În tabăra democrată, Biden se va baza în continuare pe vicepreședinta Kamala Harris în eforturile sale de a obține un nou mandat de lider al Americii. Aceasta deși Harris este o figură extrem de nepopulară printre americani, cu o rată de favorabilitate care nu a depășit aproape deloc 40% de când a devenit numărul 2 de la Casa Albă și care este criticată constant pentru gafele publice pe care le face.
Nu este de aceea de mirare că inclusiv analiști de stânga, apropiați de democrați, i-au cerut recent lui Harris să se retragă din cursă "pentru binele țării," considerând că rămânerea ei în funcție reprezintă "un dezastru."
Posibilitatea ca Biden sa renunțe la Harris este însă redusă. Presiunile donatorilor liberali și ale grupurilor afro-americanilor ca vicepreședinta Harris să rămână în cursă sunt enorme, iar Biden este conștient de asta. Biletul Biden-Harris pare bătut definitiv în cuie.
În ceea ce-i privește însă pe republicani, aceștia nu au stabilit încă un candidat pentru poziția de număr 2, fiind în acest moment într-un proces complicat și elaborios de alegere a celui care-l va însoți pe Donald Trump în cursa pentru poziția supremă în stat.
Analiștii de peste ocean afirmă că, printre candidații de top avuți în vedere de echipa care-l consiliază pe Trump, se numără senatorii Tim Scott, J.D. Vance și Marco Rubio, fosta ambasadoare la ONU, Nikky Haley, reprezentanta Elise Stefanik sau guvernatoarea din Dakota de Sud, Kristi Noem.
Axios a scris că "aceasta este una dintre cele mai mari alegeri pe care le va face Trump în timpul celei de-a treia candidaturi prezidențiale. Loialitatea este un criteriu de top pentru fostul președinte, iar alegerea corectă l-ar putea ajuta, de asemenea, să facă apel la blocurile de votanți sceptice față de el, precum femeile din suburbii."
Iar Reuters s-a întrebat: "Va alege candidatul republican la președinție o femeie sau o persoană de culoare pentru a-și spori sprijinul din partea unor blocuri de vot cheie? Va alege loialitatea în locul ambiției politice? Va surprinde cu cineva care nu este pe radarul majorității oamenilor?"
Imediat după alegerile de Super Tuesday, din martie, când Trump a bifat numărul de delegați necesar pentru nominalizare, consilierul principal de campanie Jason Miller a spus că lista cu propuneri pentru vicepreședinte "crește și devine mai lungă" și că Trump este "foarte departe" de a decide.
Aceasta deși republicanul afirmase în ianuarie că a luat deja decizia în ceea ce privește poziția de vicepreședinte. Echipa sa de campanie s-a grăbit însă să minimizeze afirmația lui Trump.
Ceea ce este însă cert este cine nu va fi pe listă: fostul vicepreședinte Mike Pence. Acesta s-a retras din cursa pentru Casa Albă încă înainte de începerea alegerilor primare republicane, unde a candidat, și a declarat că nu-l va susține pe Trump pentru președinție, reconfirmând prăpastia care-i separă pe cei doi după pozițiile diametral opuse adoptate în timpul asaltului asupra Capitoliului din 6 ianuarie 2021.
Și, totuși, cine se află în cărți pentru a fi mâna dreaptă a lui Trump în alegerile din această toamnă?
# Senatorul Tim Scott – Un fost candidat pentru nominalizarea republicană, Scott este senator și unul dintre cei mai importanți republicani de culoare din SUA.
El s-a prezentat constant drept un conservator optimist, dar campania sa nu a reușit să convingă alegătorii republicani. În noiembrie, după trei dezbateri lipsite de energie, Scott a ieșit din cursă.
Scott, în vârstă de 58 de ani, a anunhțat în ianuarie că-l susține pe Trump, în ciuda faptului că colega sa sa din Carolina de Sud, Nikki Haley – care devenise în acel moment rivalul numărul 1 al lui Trump – a fost cea care l-a numit pentru Senat în primul rând.
Din acel moment, Scott a militat constant pentru fostul președinte, spunând de exemplu într-un interviu la CNN că "singurul lucru pe care-l doresc este încă patru ani de Donald Trump" și o majoritate republicană în Congres.
Dar remarcile încurajatoare ale lui Scott la un miting de campanie a lui Trump înaintea alegerilor primare din New Hampshire au fost cele care i-au împins ferm numele în conversația despre vicepreședinte. "Avem nevoie de Donald Trump," le-a spus Scott alegătorilor entuziasmați.
Ulterior, el a apărut pe scenă cu Trump în timpul discursului său de victorie, stând direct în spatele liderului republican. La un moment dat, Scott chiar i-a spus lui Trump: "Pur și simplu te iubesc," moment în care fostul președinte i-a răspuns: "De aceea ești un mare politician".
# Reprezentanta Elise Stefanik – Aflată constant printre numele din fruntea listei de propuneri pentru vicepreședinți, Elise Stefanik este membră a Camerei Reprezentanților din partea statului New York, fiind femeia politician cu cel mai înalt rang dintre republicanii din camera inferioară a legislativului american.
Considerată la începuturi o republicană moderată, Stefanik, care are 39 de ani, s-a apropiat de aripa de dreapta a partidului său în ultimii ani, devenind unul dintre cei mai loiali apărători ai lui Trump.
Stefanik a ajuns, de asemenea, populară printre conservatori – mai întâi pentru munca ei în echipa care l-a apărat pe Trump în timpul primului proces de impeachment în 2020 și, mai recent, pentru eforturile de îndepărtare din funcție a doi președinți de universități din Ivy League, acuzați de tolerarea acțiunilor antisemite în campusurile lor în contextul războiului dintre Israel și gruparea teroristă palestiniană Hamas.
"Elise a devenit foarte faimoasă," le-a spus Trump recent susținătorilor despre performanțele lui Stefanik în timpul audierilor desfășurate în Congres la care au participat liderii academici. "Nu a fost frumos? (Elise) este o asasină de profesie," a glumit Trump, comentând pe marginea modului în care Stefanik le-a chestionat pe președintele unora dintre cele mai importante universități americane.
Stefanik pare cu siguranță deschisă la propunerea de a fi vicepreședinta lui Trump, spunând reporterilor că ar fi "onorată" să servească în administrația republicanului "în orice calitate."
Stefanik este "în fruntea" listei de vicepreședinți luați în considerare de Trump, a declarat și fostul strateg șef al republicanului, Steve Bannon.
"Mi-ar plăcea să văd un J.D. Vance," a spus Donald Trump Jr. pentru Newsmax în timp ce discuta despre lista scurtă a vicepreședinților. "Oameni care sunt în principal aliniați (cu poziția lui Trump), precum și agresivi."
Fostul finanțist, educat la Yale, a devenit cunoscut inițial pentru cartea sa Hillbilly Elegy, o carte de memorii despre cum a crescut în Midwest.
Vance a candidat pentru Senat în 2022, prezentându-se ca discipol fidel al lui Trump, strategie care a dat roade: susținerea fostului președinte i-a dat campaniei lui Vance un impuls critic atât în timpul alegerilor primare republicane, cât și în scrutinul general.
În Senat, Vance a susținut constant problemele care animă baza electorală a lui Trump.
Vance a spus că i-ar fi de folos lui Trump în Senat, dar nu pare să fi exclus să fie vicepreședintele republicanului. "Vreau să-l ajut oricum pot," a spus senatorul de Ohio.
# Guvernatoarea Kristi Noem – Originară din statul Dakota de Sud, Noem a renunțat la facultate pentru a conduce ferma familiei. Ea a fost singurul membru al statului ei în Camera Reprezentanților timp de opt ani și a fost aleasă prima femeie guvernatoare în 2018.
Poziția de guvernatoare a ajutat-o pe Noem să-și crească profilul național în cercurile conservatoare, mai ales după ce a respins mandatele impuse de autoritățile medicale privind purtarea obligatorie de mască și alte restricții în timpul pandemiei de COVID 19.
Noem are o relația apropiată cu Trump – despre care spune că este "încrezător în cine este el." Republicanul a confirmat pentru Fox News că numele ei este pe lista lui scurtă de vicepreședinți.
"Kristi Noem a luptat incredibil pentru mine. Ea a declarat: Nu aș alerga niciodată împotriva lui pentru că nu pot să-l înving. A fost un lucru foarte frumos pe care l-a spus," a afirmat Trump.
# Senatorul Marco Rubio – Senatorul de Florida și Trump au lucrat constant împreună după alegerile din 2016, în timpul cărora au fost rivali pentru biletul republican pentru Casa Albă.
Rubio l-a susținut pe Trump încă de la începutul acestui sezon de alegeri primare republicane. Fiu al unor imigranți cubanezi, senatorul în vârstă de 52 de ani ar putea contribui la câștigarea votului latino și, cu istoria sa în partid (Rubio a fost, de asemenea, prezentat ca potențial candidat al candidatului republican pentru prezidențiale din 2012, Mitt Romney), el ar putea consolida sprijinul alegătorilor republicani tradiționali.
Există însă un obstacol pentru ca Rubio să fie ales: adresa de domiciliu. Conform Constituției SUA, un candidat la vicepreședinție nu poate locui în același stat cu candidatul la președinție. Atât Trump, cât și Rubio locuiesc în Florida.
Alte nume:
· Ben Carson, fostul secretar al Departamentului pentru Locuințe și Dezvoltare Urbană, unul dintre cei mai longevivi membri ai cabinetului lui Trump, el i-a rămas loial liderului republican și după evenimentele din 6 ianuarie 2021.
· Kari Lake, candidată la Senat în Arizona, este văzută ca o alegere de top, mai ales că Trump a sugerat că ar putea dori o vicepreședintă. Lake candidează însă pentru Senat și, dacă va câștiga, i-ar putea ajuta pe republicani să preia controlul asupra camerei. Este foarte populară printre conservatori pentru pozițiile agresive adoptate.
· Vivek Ramaswamy, antreprenorul care a candidat împotriva lui Trump la alegerile primare republicane din 2024, înainte de a renunța și a-l susține pe fostul președinte. Trump l-a criticat inițial pe Ramaswamy că nu este un suporter al MAGA, dar ulterior l-a lăudat pe omul de afaceri, care nu a ocupat niciodată un post public.
· Greg Abbott, guvernatorul de Texas. Trump a spus că "l-ar lua în considerare foarte mult pe Abbott" pentru postul de vicepreședinte în timpul unui interviu comun pentru FoxNews, în februarie, când au vorbit despre securitatea frontierei cu Mexicul, o problemă în care Abbott acționează agresiv.
· Katie Britt. Senatoarea de Alabama a oferit răspunsul republican la discursul despre Starea Uniunii al președintelui Biden. Performanța ei a fost lăudată de unii republicani, dar criticată de cei din afara partidului.
· Byron Donalds. Congresman din 2021, republicanul care este membru al Freedom Caucus are un sprijin puternic din partea conservatorilor. Donalds a sugerat recent că ar fi dispus să refuze să certifice rezultatele alegerilor din 2028 dacă ar fi vicepreședinte.
În afară de aceștia, printre numele de pe lista cu potențiali vicepreședinți republicani se mai află guvernatoarea de Arkansas și fostă secretară de presă a lui Trump, Sarah Huckabee Sanders, fosta ambasadoare la ONU, Nikki Haley, guvernatorul de Florida, Ron DeSantis, fosta congresmană democrată din Hawaii și veterană a Războiului din Irak, Tulsi Gabbard, reprezentanta de Georgia, Marjorie Taylor Greene, și chiar fostul prezentator FoxNews, Tucker Carlson.
Surse: BBC, Axios, Reuters, NBC News, FoxNews, New York Times, The Hill, RealClearPolitics, X
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank